Gholfstokke: Earl Rose, vriendin sál verhoor word | Netwerk24
Deur Maygene de Wee 19 Julie 2019 13:54
Die voormalige Springbok-rugbyspeler Earl Rose (middel) kom Vrydag saam met sy regsverteenwoordigers by die landdroshof in Stellenbosch aan. Foto: Jaco Marais
Met 'n mussie laag oor sy kop getrek, het die voormalige Springbok-rugbyspeler Earl Rose (35) Vrydag probeer om ongesiens by die landdroshof in Stellenbosch in te glip.
Rose en sy medebeskuldigde, Lynette van Wyk, het op aanklagte van diefstal verskyn.
Hulle is op 16 Januarie vanjaar met kringtelevisiekameras by die Stellenbosch-gholfklub afgeneem waar hulle twee gholfstokke uit twee spelers se gholfsakke gevat het.
Rose het glo die dag nadat die video van die voorval op sosiale media versprei is, van die artikels aan die gholfklub terugbesorg.
Die saak teen die twee is Vrydag byna deur die landdros van die rol geskrap toe die staatsaanklaer sê die kantoor van die direktoraat van openbare vervolging (DOV) het nog nie besluit of die twee verhoor moet word nie.
Die staatsaanklaer het aan die hof gesê die senior staatsaanklaer in Stellenbosch het vir hom gesê omdat daar media-aandag op die saak is, gaan sy nie die besluit om te vervolg of nie, alleen neem nie. Die dossier is reeds glo op 3 Mei na die kantoor van die DOV gestuur.
Die landdros het daarna gelas dat die staatsaanklaer by die kantoor van die DOV moet vasstel of 'n besluit al geneem is.
Die landdros het ook gesê dat hy die saak nie weer gaan uitstel as 'n besluit nog nie geneem is nie, omdat dit reeds vanaf Januarie op die hofrol is.
Kort voor 11:00 het die staatsaanklaer teruggekeer en die hof ingelig dat 'n besluit geneem is om te vervolg.